Phalatse weer DA se kandidaat vir Jhb-burgemeesterMpho Phalatse (Foto: Twitter) Thapelo Amad het Maandag as burgemeester van Johannesburg bedank, minder as drie maande nadat hy in die pos aangestel is. Dit kom ook net ŉ dag voor ActionSA na verwagting ŉ mosie van wantroue op ŉ spesiale raadsvergadering teen hom sou bring. “Sy bedanking is weens die direkte en voortdurende druk van ActionSA. Hy het nie vrywillig bedank soos in sy bedankingstoespraak genoem word nie,” sê Funzi Ngobeni, Gautengse woordvoerder vir ActionSA. Fred Nel, voorsitter van die DA in Gauteng, sê die DA verwelkom ook Amad se bedanking. “Dit is duidelik dat Amad tydens sy kort tyd in die amp nie aan die vereistes vir die pos kon voldoen nie,” sê Nel. Nel voer aan dat die ANC‑EFF‑PA-koalisie dienslewering in die stad gesaboteer het en hul persoonlike belange bo dié van inwoners van Johannesburgers plaas. “Ondersoeke na korrupsie – wat onder die veelpartykoalisie begin is – is opgeskort en amptenare wat van korrupsie beskuldig word, is weer aangestel. “Dit is teleurstellend dat die ANC‑EFF‑PA-koalisie Amad vir hul persoonlike gewin gemanipuleer het,” sê Nel. Die National Freedom Party waarsku intussen kleiner partye teen die gevare om uitgebuit te word tydens die vorming van koalisieregerings in munisipaliteite. Volgens Canaan Mdletshe, sekretaris-generaal van die NFP, was die verkiesing en uiteindelike benoeming van Amad as burgemeester ŉ goed beplande stap om kleiner partye in koalisies te ondermyn. “In werklikheid was dit ŉ strategiese stap om hom onder die bus te gooi en te demonstreer dat kleiner partye of raadslede van kleiner partye mislukkings is. “Amad was uit die staanspoor nie ‘burgemeestersmateriaal’ nie; hy het nie ŉ burgemeestersketting verdien nie,” sê Mdletshe. Ngobeni sê die ANC‑EFF-koalisie was ŉ verleentheid en het herhaaldelik bewys dat dit swak toegerus is en nie in staat is om ŉ samehangende plan van aksie of visie vir die Stad Johannesburg te stel nie. “Ons hoop Amad se bedanking maak die deur oop vir ’n stabiele koalisie wat die ANC‑EFF in die ekonomiese middelpunt van die land kan uitdryf,” sê Ngobeni. Die raadsvergadering wat Dinsdag sou plaasvind, is tot 2 Mei uitgestel wanneer ’n nuwe burgemeester vir Johannesburg na verwagting verkies sal word. Volgens Nel het die ANC‑EFF‑PA-koalisie nog nie op ŉ nuwe kandidaat ooreengekom om Amad te vervang nie en dat hulle agter die skerms konkel vir poste terwyl Johannesburgers se belange verontagsaam word.